Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Francúzsko, Cadarache
Miesto : Sídlo medzinárodnej organizácie ITER-IO 
Vykonaná v dňoch : 28.6.-30.6.2016
Účel cesty : Účasť na 35. riadnom zasadnutí Správnej rady F4E
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Zasadnutie Správnej rady (GB) „Spoločného európskeho podniku pre ITER a rozvoj energie jadrovej syntézy (F4E)“ sa konalo výnimočne v sídle medzinárodnej organizácie ITER-IO v Cadarache. Hlavný dôvod zorganizovať zasadnutie v Cadarache (a nie v sídle F4E v Barcelone) bol, aby sa členovia GB oboznámili so stavom prác priamo na mieste výstavby termonukleárneho reaktora ITER a jeho pomocných prevádzok. Účastníci zasadnutia : J.Sánchez (ES) – predseda GB + zástupcovia ČŠ EÚ-28 a Švajčiarska ; tajomníčka R.Bemelmans ; Európska komisia (EK) : G.Thomas, zástupca generálneho riaditeľa Generálneho direktoriátu DG3 pre energetiku ; F4E : J.P.Schwemmer – riaditeľ F4E (od 1.1.2016), P.Barabaschi, M.Filhol, ako aj ďalší vedúci oddelení F4E. 

4.  Stručný priebeh rokovaní

1) Popis problematiky

ITER (International Thermonuclear Reactor) predstavuje najväčší experiment, ktorý je predposledným krokom k praktickému využitiu termonukleárnej energie, tj energie jadrovej syntézy. Jeho cieľom je optimalizovať technológiu, komponenty, riadenie a podmienky nutné pre prevádzku budúcich termonukleárnych elektrární. Reaktor typu TOKAMAK (rozmery toroidu / prstenca : výška 24 m, priemer 30 m, objem pracovného priestoru 800 m3) bude generovať energiu s (tepelným) výkonom 500 MW počas 8 minútovej prevádzky resp. 300 MW / 50 minút, koeficient účinnosti Q = 10). Zariadenie sa stavia vo francúzskom jadrovom stredisku Cadarache (blízko Marseille), podľa pôvodného plánu z roku 2001 malo byť skonštruované do roku 2016, prvú plazmu malo generovať koncom roku 2019, dochádza ale k časovým sklzom (paradoxne však nie tak v dodávkach technologických komponentov, ako v niektorých kľúčových stavebných prácach). Plná prevádzka a experimenty boli pôvodne naplánované na roky 2026-2036. Súčasťou projektu je aj výskum vlastností materiálov pre budúce termonukleárne reaktory (IFMIF) v Japonsku, kde sa paralelne pracuje aj na projekte pilotnej termonukleárnej elektrárne (tzv. DEMO ; harmonogram : koncept načrtnutý do roku 2019, dizajn hotový v roku 2024, zariadenie spustené do prevádzky v roku 2033).

Členmi združenia Medzinárodná organizácia ITER (ITER-IO) je 7 subjektov : EÚ-27 (Spoločenstvo EURATOM zastúpené Európskou komisiou) + Švajčiarsko, Japonsko, Ruská federácia, USA, Južná Kórea, Čína a India. EÚ hradí 5/11 celkových nákladov (EURATOM 80 %, Francúzsko 20 %), pričom platby sa realizujú v prevažnej miere vo forme in-kind, tj dodávok jednotlivých komponentov a zariadení. Ďalší členovia konzorcia na projekt prispievajú rovnakým dielom - 1/11.  
EÚ spolu so Švajčiarskom vstupujú do projektu ITER prostredníctvom „Európskeho spoločného podniku pre ITER a rozvoj energie jadrovej syntézy (F4E)“. F4E so sídlom v Barcelone bol zriadený v roku 2007 rozhodnutím Rady (ministrov) EÚ, v jeho Správnej rade má zastúpenie každý ČŠ EÚ-28, Švajčiarsko a Komisia. Správna rada zasadá spravidla 3-4 krát ročne, v prípade potreby môže jej predseda zvolať aj mimoriadne zasadnutie. Navrhuje a schvaľuje odporúčania a rozhodnutia, kontroluje implementáciu aktivít F4E.
V marci 2010 sa náklady (len pokiaľ ide o Európu) vo fáze výstavby spoločného podniku Fusion for Energy  v období 2007–2020 odhadovali na 7,2 miliardy EUR (v cenách r. 2008). V júli 2010 však Rada EÚ európsky príspevok na túto fázu obmedzila na 6,6 miliardy EUR (v cenách r. 2008). Vo februári 2013 Európska rada v nariadení o viacročnom finančnom rámci na obdobie 2014–2020 stanovila maximálnu hranicu záväzkov Euratomu v prospech projektu ITER na 2707 miliónov EUR (v cenách r. 2011). 
V období 2007-2013 bol projekt ITER financovaný prostredníctvom programu Spoločenstva Euratom v oblasti výskumu a odbornej prípravy (FP7). Tento spôsob financovania sa ukázal byť nevýhodným, nakoľko vyžadoval splnenie celého radu požiadaviek, pokiaľ ide o účasť, pravidlá, plánovanie, sledovanie a hodnotenie, ktoré sú špecifické pre výskumné programy (a teda nehodia sa na financovanie výstavby takej veľkej výskumnej infraštruktúry akou je ITER). 
EK predložila v roku 2013 Rade EÚ nový návrh, ktorý sa zakladá na článku 47 Zmluvy o Euratome s cieľom poskytnúť základ pre financovanie činností F4E v období 2014–2020 formou tzv. spoločného podniku. Vďaka navrhovanej zmene, ktorá bola Radou EÚ schválená, bude možné zabezpečiť prevod finančných prostriedkov z EK do spoločného podniku F4E bez obmedzenia výskumných programov. Výhodou navrhovanej zmeny bude aj to, že financovanie projektu už nebude obmedzené len na obdobie piatich rokov. Zosúladí sa s obdobím, na ktoré sa vzťahuje celý viacročný finančný rámec, tj bude trvať sedem rokov. Podľa dohody o projekte ITER sa ráta so začiatočnou dĺžkou trvania projektu 35 rokov (tj do roku 2041). 

2) Výsledky rokovania 

1.	GB schválila agendu 35. zasadnutia a zápisnicu z 34. zasadnutia GB (december 2015) a vzala na vedomie schvaľovanie niektorých aktivít formou písomných procedúr od 34. zasadnutia.
2.	GB vzala na vedomie správy : svojho predsedu J.Sáncheza, a to vrátane záverov zasadnutia Byra z 16.6.2016 ; predsedu Výboru pre obstarávanie a kontrakty (PCC) z 14.6.2016 ; predsedu Technického poradného panelu (TAP) z 7.6.2016 ; predsedu Výboru pre administratívu a manažment (AMC) z 9.6.2016. GB diskutovala o spolupráci medzi Európskymi fúznymi laboratóriami (EFLs) a F4E, súhlasí s tým, že je potrebné prijať kroky pre vyjasnenie a zlepšenie vzťahov.
3.	GB vzala na vedomie všeobecnú správu F4E o pokroku v projekte ITER a Širšieho prístupu (BA – spolupráca s Japonskom) spolu so správou nového riaditeľa J.Schwemmera ohľadne jeho polročnej činnosti. Oceňuje pokrok vykonaný v rôznych oblastiach. 
4.	GB vzala na vedomie správu F4E o implementácii Akčného plánu F4E 2015 vrátane vývoja v obsadzovaní voľných postov v organizácii. Požiadala riaditeľa F4E, aby akčný plán aktualizoval a aby pokračoval v tvorbe integrovaného systému manažmentu.            
5.	GB vzala na vedomie prezentáciu doplnkového programu IFMIF-DONES a vyjadrenia záujmu Chorvátska, Poľska a Španielska ohľadne hosťovania tohoto programu. GB podporuje zorganizovanie workshopu k téme v septembri 2016 v snahe vyjasniť a preveriť pripravenosť uvedených krajín hosťovať uvedený program do ďalšieho zasadnutia GB. 
6.	GB berie na vedomie správu Euratomu z mimoriadneho zasadnutia Rady ITER (27.4.2016) a 18. zasadnutia Rady ITER (IC18 15.-16.6.2016). Všetci členovia IC18 súhlasili (formou ad referendum) s definovaním nového harmonogramu pre generovanie prvej plazmy (2025). Euratom súhlasí s návrhom IO definovať stratégiu vo forme postupných krokov – vedúcich od generovania prvej plazmy až k DT prevádzke. 
7.	GB berie na vedomie správu o pokroku ohľadne (výstavby) budov. Tiež berie na vedomie skutočnosť, že inžinier-architekt nenesie zodpovednosť za kontrolu nákladov, tak ako to odporučili vo svojej správe externí hodnotitelia (N.Haste a D.Symonds) na 34. zasadnutí GB. GB vzala na vedomie skutočnosť, že F4E začalo s dodávateľmi diskusie, ktoré sa týkajú zníženia rizík prekročenia nákladov.  
8.	GB vyjadrila obavy ohľadne stavu prác na vákuovej nádobe (VV). Podporuje rozhodnutie poslednej Rady ITER (IC18) preniesť zodpovednosť za 2 segmenty VV z EÚ na ITER-IO. Podporuje kroky riaditeľa F4E vedúce k dohode s konzorciom AMW ohľadne zlepšenia jeho manažmentu a spôsobilosti. GB žiada riaditeľa F4E aby podnikol dodatočné opatrenia na dodržanie harmonogramu dodávok segmentov VV. 
9.	GB schválila upravenú organizačnú schému F4E, ktorú navrhol riaditeľ. Odporúča venovať zvláštnu pozornosť procesom obstarávania a posudzovania personálu. Riaditeľ F4E bol požiadaný, aby pravidelne informoval o stave v implementácii novej organizačnej štruktúry.   
10.	GB súhlasí, aby 5. hodnotiacu správu F4E vypracovala skupina nezávislých expertov s dôrazom na analýzu stratégie F4E ohľadne generovania prvej plazmy berúc do úvahy celkový harmonogram ITER-u. Správa by mala zohľadniť aj požiadavky Rady EÚ. Expertná skupina by mala začať činnosť v septembri, správa by mala byť hotová do konca októbra. Zloženie skupiny a rozsah jej pôsobnosti navrhne GB jej predseda. Konečný návrh, ktorý výjde z písomného pripomienkovania prvej verzie predloženej členom GB na zasadnutí, vypracuje predseda. Vzhľadom na krátkosť času a s ohľadom na predošlé skúsenosti sa predbežne uvažuje zahrnúť do hodnotiacej skupiny členov ICRG (vedenej prof. A.Wagnerom) a členov hodnotiaceho tímu z roku 2014. 
11.	GB vzala na vedomie a) stav v implementácii rozpočtov na roky 2014, 2015 a výhľadu na rok 2016, b) plánovanie, monitorovanie a systém hlásení,  c) personálne obsadenie a voľné posty, d) stav v prísľube španielskej vlády poskytnúť F4E stále sídlo. 
12.	 GB schválila 2. úpravu pracovného programu 2016 a 1. úpravu rozpočtu 2016 (hlasovania sa zdržalo PT a BE). GB schválila 1. úpravu NBTF dohody.
13.	GB víta predbežnú informáciu F4E ohľadne jej harmonogramu a zdrojov v súvislosti s harmonogramom novo pripravovanej základnej línie (baseline) a požiadala riaditeľa F4E, aby vypracoval a) komplexný harmonogram a rozpočet, b) program vedúci k maximálnemu šetreniu financií.  
14.	GB schválila Finálne účtovníctvo 2015. GB berie na bedomie, že Finálna účtovná správa 2015, ako aj ďalšie, sa budú riadiť usmerneniami EK. GB zároveň schválila Výročnú správu 2015 týkajúcu sa analýz a hodnotenia.  
15.	GB vzala na vedomie správu interného auditu za rok 2015.
16.	GB menovala G.Thomasa (EK) a M.Coxa (UK) ako spravodajcov a J.Sáncheza (predseda GB) ako hodnotiteľa práce riaditeľa F4E.
17.	GB rozhodla, že jej ďalšie zasadnutie sa bude konať 1.-2.12.2016. 
18.	GB schválila sumár záverov.    

5.  Závery
Správna rada F4E (GB) na svojom 35. zasadnutí vzala na vedomie správy svojho predsedu, byra, všetkých výborov a riaditeľa F4E. Berie na vedomie závery 18. zasadnutia Rady ITER-IO (IC18) ohľadne definovania nového harmonogramu pre generovanie prvej plazmy (2025). Najväčšiu pozornosť venovala nákladom a harmonogramu projektu s dôrazom na výstavbu budov a vákuovej nádoby. GB berie na vedomie správu o pokroku ohľadne (výstavby) budov ako aj skutočnosť, že F4E začalo s dodávateľmi diskusie, ktoré sa týkajú zníženia rizík prekročenia nákladov. Vyjadrila obavy ohľadne stavu prác na vákuovej nádobe (VV). V tejto súvislosti podporuje kroky riaditeľa F4E vedúce k dohode s konzorciom AMW ohľadne zlepšenia jeho manažmentu a spôsobilosti. GB žiada riaditeľa F4E aby podnikol dodatočné opatrenia na dodržanie harmonogramu dodávok. Pripravuje podmienky pre 5. hodnotenie F4E. 

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí Správnej rady nie sú verejné, majú dôverný charakter (sú určené len pre členov Správnej rady), sú uložené u účastníka cesty na Elektrotechnickom ústave SAV. 

7.   Osobitne vyhodnotený očakávaný prínos ZPC
Povinnosť zúčastniť sa na zasadnutí Správnej rady F4E vyplýva zo štatútu F4E a je priamym dôsledkom pristúpenia ČŠ do spoločenstva EURATOM v roku 2004.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vysokých škôl, vedy a výskumu), Úrad jadrového dozoru SR, Ministerstvo hospodárstva SR.

Súhlasím so zverejnením správy na internete

Dátum : 18.7.2016

Správu vypracoval : Jozef Pitel,
                                   
Správu schválil : Bc.  PhDr. Marek Hajduk, PhD.   
                             generálny riaditeľ sekcie vedy a techniky